ประกาศกรมสรรพสามิตประกาศกรมสรรพสามิตเรื่องหลักเกณฑ์ วิธีการ และเงื่อนไขว่าด้วยการลดหย่อนภาษีสำหรับสินค้าที่ผลิตขึ้นจากสินค้าที่ได้เสียภาษีการค้าหรือภาษีสรรพสามิตแล้ว------------------------ อาศัยอำนาจตามความในมาตรา๑๐๑ แห่งพระราชบัญญัติภาษีสรรพสามิต พ.ศ. ๒๕๒๗ อธิบดีกรมสรรพสามิตกำหนดหลักเกณฑ์วิธีการและเงื่อนไขสำหรับสินค้าที่นำมาใช้เป็นวัตถุดิบหรือส่วนประกอบในการผลิตสินค้าซึ่งได้เสียภาษีการค้าหรือภาษีสรรพสามิตไว้แล้วมาหักออกจากจำนวนภาษีที่ผู้ประกอบอุตสาหกรรมต้องเสีย สำหรับสินค้าที่กำหนดในกฎกระทรวงไว้ ดังต่อไปนี้ ข้อ ๑สินค้าที่จะนำมาเป็นวัตถุดิบหรือส่วนประกอบในการผลิตสินค้านั้นจะต้องเป็นสินค้าที่ผลิตขึ้น หรือนำเข้ามาในราชอาณาจักรและผู้ประกอบอุตสาหกรรมต้องนำมาใช้ในการผลิตสินค้าของตนเองเท่านั้น ข้อ ๒ให้นำจำนวนเงินภาษีการค้า หรือภาษีสรรพสามิตของสินค้า ที่ใช้เป็นวัตถุดิบหรือส่วนประกอบ มาหักได้เท่าจำนวนที่ได้เสียไว้แล้วเว้นแต่อธิบดีจะสั่งเป็นอย่างอื่น ข้อ ๓ให้ผู้ประกอบอุตสาหกรรม ที่ประสงค์จะขอหักจำนวนเงินภาษีการค้าหรือภาษีสรรพสามิตสำหรับสินค้าสินค้าที่ได้เสียภาษีดังกล่าวไว้แล้ว ปฏิบัติดังนี้ (๑) ยื่นคำขอต่ออธิบดี หรือสรรพสามิตจังหวัดตามแบบที่อธิบดีกำหนด (แบบ ภษ. ๐๑-๒๔) โดย (ก) ระบุชนิด และชื่อสินค้าที่ตนเป็นผู้ผลิตพร้อมทั้งกำลังการผลิตสินค้าต่อหน่วย (ข)แจ้งสูตรหรือรายละเอียดกรรมวิธีการผลิตสินค้า (ค) ระบุรายการสินค้าต่าง ๆซึ่งจำเป็นที่จะต้องซื้อเพื่อใช้ในการผลิตสินค้า ตาม (ก) และจำนวนที่ใช้ในการผลิตสินค้านั้น ๆ ต่อหน่วย คำขอตามวรรคหนึ่งให้จัดทำขึ้น๒ ฉบับ มีข้อความตรงกันและให้นำสำเนาหรือภาพถ่ายใบทะเบียนสรรพสามิต หรือ ทะเบียนการค้าหนังสือคำรับรองของนายทะเบียนห้างหุ้นส่วนบริษัท เอกสารอื่น ๆ ที่เกี่ยวข้องและตัวอย่างลายมือชื่อของผู้มีอำนาจลงนามรับรองในใบกำกับสินค้า (Invoice) ของผู้ขายด้วย (๒)ยื่นขออนุมัติซื้อสินค้าตาม (๑)จากผู้ประกอบอุตสาหกรรมหรือผู้นำเข้าหรือผู้ผลิตสินค้าต่ออธิบดีหรือสรรพสามิตจังหวัดตามแบบที่อธิบดีกำหนด (แบบ ภษ. ๐๑-๒๕) ก่อนการซื้อสินค้านั้นทุกครั้งโดยแจ้งรายการปริมาณสินค้าที่จะซื้อ และให้ซื้อได้เท่าที่จำเป็นต้องใช้ในการผลิตสินค้าของตนในระยะเวลาไม่เกิน ๓ เดือนเว้นแต่อธิบดีจะสั่งเป็นอย่างอื่น ในกรณีจำเป็นต้องซื้อสินค้าดังกล่าวในคราวต่อๆ ไป ให้ยื่นคำขออนุมัติซื้อล่วงหน้าเป็นเวลาไม่น้อยกว่า ๑ เดือน และไม่เกิน ๒เดือนก่อนครบกำหนดระยะเวลาการผลิตสินค้าตามวรรคหนึ่ง คำขออนุมัติซื้อสินค้าตามวรรคหนึ่งให้จัดทำขึ้น ๔ ฉบับมีข้อความตรงกันและให้จัดทำใบกำกับสินค้าจำนวน ๔ ฉบับซึ่งมีข้อความตรงกันแนบมาพร้อมด้วย (๓)ในกรณีที่ได้รับอนุมัติซื้อสินค้าในแต่ละครั้งอธิบดีจะคืนแบบคำขออนุมัติซื้อสินค้าตาม (๒) วรรคสาม ให้แก่ผู้ประกอบอุตสาหกรรม ๓ ฉบับและให้ผู้ประกอบอุตสาหกรรมมอบให้แก่ผู้ประกอบอุตสาหกรรมหรือผู้นำเข้าหรือผู้ผลิตสินค้าอื่นซึ่งเป็นผู้ขายสินค้านั้น ๒ ฉบับ และอีก ๑ ฉบับ ให้เก็บรักษาไว้เป็นหลักฐาน (๔)ส่งรายการซื้อสินค้าในเดือนที่ล่วงมาแล้วของตนเอง และหนังสือรับรองการเสียภาษีสรรพสามิต ภาษีการค้า ตามแบบที่อธิบดีกำหนด (แบบภษ. ๐๑-๒๗) ต่ออธิบดี หรือสรรพสามิตจังหวัด ตามแบบที่อธิบดีกำหนด (แบบ ภษ. ๐๑-๒๖)ภายในวันที่ ๑๕ ของเดือนถัดไปทุกเดือน โดยให้แจ้งรายการและปริมาณสินค้าที่ได้รับอนุมัติให้ซื้อสินค้าที่ได้ใช้ไปในการผลิต และสินค้าคงเหลือพร้อมกับสำเนาใบกำกับสินค้าของผู้ขายที่มีลายมือชื่อของบุคคลตาม (๑) วรรคสอง รับรองพร้อมด้วยหลักฐานสำเนาหรือภาพถ่ายใบเสร็จภาษีการค้าหรือภาษีสรรพสามิต ซึ่งได้เสียภาษีการค้าหรือภาษีสรรพสามิตสำหรับจำนวนสินค้านั้นแล้วด้วย ข้อ ๔ในกรณีผู้ประกอบอุตสาหกรรมตามข้อ ๒ ไม่ปฏิบัติตามหลักเกณฑ์ วิธีการและเงื่อนไขตามประกาศนี้อธิบดีอาจจะสั่งเป็นอย่างอื่นได้ ประกาศณ วันที่ ๑๙ พฤศจิกายน ๒๕๒๗ อรัญ ธรรมโน อธิบดีกรมสรรพสามิต[รก.๒๕๒๗/๑๖๙/๒๗พ/๑๙ พฤศจิกายน ๒๕๒๗] พุทธชาด/แก้ไข ๐๒/๑๐/๔๕ A+B(C)